b'\n_START_ARTICLE_\nIstorin\xc4\x97 viduram\xc5\xbei\xc5\xb3 rekonstrukcija\n_START_SECTION_\nRiteri\xc5\xb3 ir kari\xc5\xb3 \xc5\xa1arvuot\xc4\x97s rekonstrukcija\n_START_PARAGRAPH_\nRiteri\xc5\xb3 ir kari\xc5\xb3 \xc5\xa1arvuot\xc4\x97s rekonstrukcijos pagrindinis tikslas\xc2\xa0\xe2\x80\x93 atkurti autent\xc5\xa1kas ginkl\xc5\xb3 ir \xc5\xa1arv\xc5\xb3 kopijas, remiantis istoriniais \xc5\xa1altiniais. Taip pat studijuojama pasirinkto laikotarpio karine strategija, mokomasi kovos meno (kovinis fechtavimasis skydu ir kalaviju, \xc5\xa1audymas lanku), jodin\xc4\x97jimo._NEWLINE_Riteri\xc5\xb3 ir kari\xc5\xb3 rekonstrukcijai taip pat priskirtini viduram\xc5\xbei\xc5\xb3 turnyr\xc5\xb3 organizavimai, \xc4\xafvairi\xc5\xb3 m\xc5\xab\xc5\xa1i\xc5\xb3 min\xc4\x97jimai. Jais bandoma parodyti visuomenei kaip atrod\xc4\x97 tuometin\xc4\x97 strategija, taktika. Lietuvoje viduram\xc5\xbei\xc5\xb3 kovos paprastai skirstomos \xc4\xaf turnyrus (vienas prie\xc5\xa1 vien\xc4\x85) ir masines kautynes (b\xc5\xabrys prie\xc5\xa1 b\xc5\xabr\xc4\xaf).\n_START_SECTION_\nDidik\xc5\xb3 aprangos rekonstrukcija\n_START_PARAGRAPH_\nDidik\xc5\xb3 aprangos rekonstrukcijos pagrindinis tikslas\xc2\xa0\xe2\x80\x93 atkurti autenti\xc5\xa1kus r\xc5\xabbus, papuo\xc5\xa1alus, heraldik\xc4\x85 (jei rekonstruojamas konkretus didikas)._NEWLINE_Rekonstruktoriai, pasirink\xc4\x99 \xc5\xa1i\xc4\x85 \xc5\xa1ak\xc4\x85, mokosi viduram\xc5\xbei\xc5\xb3 \xc5\xa1oki\xc5\xb3, muzikos, nagrin\xc4\x97ja istorinius \xc5\xa1altinius, susijusius su diduomen\xc4\x97s luomais.\n_START_SECTION_\nAmatinink\xc5\xb3 rekonstrukcija\n_START_PARAGRAPH_\nAmatinink\xc5\xb3 rekonstrukcijos pagrindinis tikslas\xc2\xa0\xe2\x80\x93 atkurti autenti\xc5\xa1kus pasirinkto amatininko darbo \xc4\xafrankius, darbo viet\xc4\x85. Taip pat siekiama kuo geriau \xc4\xafvaldyti amat\xc4\x85, saugoti etnokult\xc5\xabrin\xc4\xaf paveld\xc4\x85._NEWLINE_Amatininkai i\xc5\xa1siskiria i\xc5\xa1 kit\xc5\xb3 rekonstruktori\xc5\xb3 tuo, kad jie daug eksperimentuoja, gamindami daiktus._NEWLINE_Neretai kit\xc5\xb3 rekonstrukcijos \xc5\xa1ak\xc5\xb3 atstovai tampa ir amatininkais.'